

Osnovna škola dr. Ante Starčevića

Zagreb, Sv. Leopolda Mandića 55

Tel: 2851 – 615, 2852 – 351; Fax: 2950 – 606

E – mail: skola@os-astarcevica-zg.skole.hr

Zagreb, 01. 09. 2020. g.

**EPIDEMIOLOŠKE MJERE ZA DJELATNIKE**

OSNOVNE ŠKOLE DR. ANTE STARČEVIĆA TIJEKOM NASTAVNE GODINE 2020./2021. U VRIJEME TRAJANJA PROGLAŠENJA EPIDEMIJE COVID-19 VIRUS

Ove epidemiološke mjere vrijede za sve djelatnike Osnovne škole dr. Ante Starčevića, sv. Leopolda Mandića 55, 10040 Zagreb za vrijeme boravka u školi od 1. rujna 2020. godine.

Mjere su izrađene prema uputama Hrvatskog zavoda za javno zdravstvo.

# POSTUPAK PRIJE DOLASKA NA POSAO U ŠKOLU

1. Svi djelatnici Osnovne škole **dr. Ante Starčevića** obavezni su **mjeriti tjelesnu temperaturu svaki dan prije dolaska na posao** te u slučaju povećane tjelesne temperature ne dolaze na posao, već se javljaju telefonom ravnatelju i izabranom liječniku obiteljske medicine.

2. Djelatnicima koji **imaju povišenu tjelesnu temperaturu**, respiratorne simptome i druge **simptome zarazne bolesti** **nije dozvoljeno raditi u prostoru škole, niti dolaziti** u njega.

3. **Ponijeti maske za lice** – ako su perive maske djelatnik treba brinuti da budu oprane i spremne za korištenje za naredni radni dan.

4. Pridržavati se kod dolaska na posao svih propisanih epidemioloških mjera kod korištenja javnog prijevoza, te koristiti maske u slučaju prijevoza osobnim automobilom s više djelatnika u autu i izbjegavati bilo kakav fizički kontakt kod putovanja u/iz škole.

# POSTUPAK KOD ULASKA/IZLASKA DJELATNIKA U ŠKOLU

1. **Održavanje socijalne distance** od 1,5 do 2 m **ili stavljanje maske na lice prije ulaska u školu**. Maske za lice potrebno je nositi pravilno i to tako da cijelo vrijeme prekrivaju usta i nos.

2. **Dezinficiranje potplata** cipela na ulazu u školu.

3**. Dezinfekcija ruku** na ulazu u školu**.**

4. **Mjerenje temperature** beskontaktnim toplomjerom i **unošenje podataka u evidenciju** na ulazu u školu. U evidenciju se također upisuje ukoliko netko ima respiratorne probleme.

5. Izbjegavanje **zadržavanja i grupiranja** na ulazu u školu.

6. Djelatnik koji je završio s nastavom treba što je moguće u kraćem roku, **bez bespotrebnog zadržavanja i komunikacije s drugim djelatnicima napustiti školu**.

**POSTUPAK ZA VRIJEME BORAVKA DJELATNIKA U ŠKOLI IZVAN UČIONICE**

1. Prilikom **prolaska ili boravka u zajedničkim prostorijama** u školi (hodnici, hol, zbornica) obavezno je **održavanje socijalne distance** od 1,5 do 2 m a ako to nije moguće, obavezno je **nošenje maske**.

2. **Održavanje socijalne distance** od 1,5m do 2m prema svim djelatnicima, učenicima i drugim osobama koje dolaze u školu.

3. **Izbjegavati fizički kontakt** s drugim djelatnicima, učenicima i drugim osobama u školi.

4. **Izbjegavati bilo kakvo grupiranje** – boravak većeg broja osoba u istoj prostoriji. U vrijeme kad učitelj nema nastavu može koristiti različite slobodne prostore škole.

5. **Redovito provjetravati prostorije** u kojima boravimo ili se nalazi veći broj djelatnika – po izlasku osoba iz prostorije, nakon protoka jednog nastavnog sata.

6. Voditi brigu da u školu **ne smiju ulaziti neovlaštene osobe**, što podrazumijeva sve druge osobe osim djelatnika škole i učenika/učitelja. U školu **iznimno može ući roditelj ili druga osoba koja ima nužan i neodgodiv razlog**, o čemu odlučuje ravnatelj ili dežurni učitelj ili osoba koju za to ovlasti ravnatelj. Jedan roditelj 1. razreda i roditelj koji je u pratnji učenika s teškoćama u razvoju smiju ući u školu sukladno mjerama koje su propisane za učenike i roditelje. Svaki djelatnik škole dužan je, u slučaju kada uoči u prostoru škole neovlaštenu osobu, zatražiti informaciju o razlogu boravka odn. o postojanju odluke ravnatelja.

7. Svim djelatnicima, odnosno učiteljima koji ne predaju u nekom razrednom odjeljenju, **zabranjen** je ulazak u prostor učionice gdje se odvija nastava.

8. **U slučaju prolaska učenika nekog razrednog odjeljenja** na nastavu u školsko dvorište ili u sportsku dvoranu ili odlaska učenika na toalet hodnikom ili kod ulaska/izlaska učenika iz škole, **djelatnici škole**, odnosno učitelji **koji ne predaju tom razrednom odjeljenju udaljavaju se što je više moguće od učenika**.

9. Kod **korištenja zajedničke opreme** u prostorima zbornice ili drugim zajedničkim prostorima ili u učionicama kad u nju ulazi više učitelja, učitelj bi trebao **maramicom za dezinficiranje prebrisati radnu površinu stola i tipkovnicu**.

10. U zajedničkim prostorijama (zbornica) **izbjegavati korištenje uređaja** (aparata za kavu i sl.) **koji dodiruje veliki broj osoba** tijekom korištenja **ili prije dezinficirati ručke**, odnosno mjesta gdje se uređaj dodiruje. **Koristiti vlastiti pribor za jelo, šalice i čaše**.

11. **Oprati ruke sapunom i tekućom vodom nakon nastave s jednom razrednom skupinom**, odnosno **prije ulaska u drugu** razrednu skupine i u svim drugim slučajevima kada je to potrebno radi održavanja higijene ruku.

12. **Pridržavati se uputa o organizaciji nastave** i izbjegavati sve aktivnosti izvan razreda koje bi narušile održavanje epidemioloških mjera.

**POSTUPAK ZA VRIJEME BORAVKA UČITELJA U UČIONICI**

1. **Maske** za lice su **obvezne** u učionici za učitelje kada **nije moguće održavati razmak od minimalno 1,5 metra**. Maske za lice ili vizire u učionici mogu nositi i svi ostali učitelji koji to žele i smatraju potrebnim.

2. Učenike tijekom nastavnog procesa **upozoravati i ukazivati** na potrebu pridržavanja epidemioloških mjera koje su za njih propisane.

3. Voditi računa o **redovitom provjetravanju prostorija** tijekom nastave – obavezno nakon svakog nastavnog sata, a kada je to moguće ostaviti otvorene prozore tijekom nastave.

4. **Održavati fizičku distancu** prema učenicima tijekom nastave od najmanje 1,5 metra. **Izbjegavati svaki fizički kontakt** s učenicima.

5. **Pridržavati se uputa o organizaciji nastave** i izbjegavati svaki način rada u razredu koji bi narušio održavanje epidemioloških mjera.

**POSTUPANJE U SLUČAJU SUMNJE U ZARAZU COVID-19 virusom**

Znakovi bolesti koji upućuju na moguću zarazu COVID-19 virusom su: **povišena tjelesna temperatura – pod pazuhom 37,2 i viša**, **simptomi respiratornih bolesti** – kašalj, poteškoće u disanju, grlobolja, poremećaj osjeta njuha i okusa i **gastrointestinalne smetnje** – proljev, povraćanje i bol u trbuhu.

1. U slučaju sumnje da **učenik** ima simptome treba ga **odmah izolirati** **u posebnoj prostoriji za izolaciju**. **Učitelj koji je to uočio** o tome **obavještava ravnatelja ili stručnog suradnika ili glavnog dežurnog učitelja**, koji **određuju osobu** (odgojno-obrazovnog radnika koji je u tom trenutku slobodan i dostupan) koja će na propisani način odvesti učenika u prostoriju za izolaciju i boraviti s njime do dolaska roditelja.

2. **Prostorija za izolaciju** u školi je **preko puta porte** na glavnom ulazu.

3. Kod pojave znakova bolesti kod **djelatnika** škole, on je **odmah i neodgodivo** dužan **napustiti ustanovu** ukoliko se nalazi u školi na radnom mjestu i to na način da **odmah telefonski ili na drugi način o tome obavijesti ravnatelja ili glavnog dežurnog učitelja**, **stavi masku**, **ne dodiruje nikakve površine** u školi i **najkraćom mogućom rutom bez zadržavanja i razgovora** s bilo kime napušta školu. Djelatnik je odmah po napuštanju škole dužan **telefonom se javiti** izabranom **liječniku** obiteljske medicine.

4. Ukoliko djelatnik **utvrdi mogućnost zaraze kod kuće, ostaje kod kuće i javlja se telefonom** najprije izabranom **liječniku** obiteljske medicine, a tome **informira ravnatelja škole ili glavnog dežurnog učitelja.**

5. Kad se kod djelatnika utvrdi zaraza COVID-19, **postupa se sukladno odluci nadležnog epidemiologa**. Za sve **osobe** kod koji se utvrdi da su bile **u bliskom kontaktu sa zaraženom** osobom u vrijeme **kad je osoba mogla biti zarazna** izriče se **mjera samoizolacije**.

6. **Djelatnik kojeg odredi ravnatelj da privremeno nastavi rad** u razredu kod djelatnika koji je napustio školu zbog sumnje u zarazu dužan je kod ulaska u učionicu u kojoj je navedeni djelatnik boravio **staviti masku**, odmah **otvoriti sve prozore**, **dezinficirati sve dodirne radne površine** i **nastaviti rad s učenicima u učionici**.

Ovaj dokument sadrži epidemiološke mjere za djelatnike, dok se sve druge upute o početku nastave, organizaciji ulaska i izlaska učenika, trajanju sati, odmora i smjena, dolasku i odlasku učenika i djelatnika iz škole, korištenju i rasporedu korištenja učionica, rasporedu čišćenja i dezinfekcije učionica i dvorane, načinu odvijanja prehrane, odlaska na toalet i odmore učenika nalaze u posebnom dokumentu Organizacija rada škole u šk. god. 2020./2021. u vrijeme proglašenja pandemije Covid-19.

**Svi učitelji i ostali djelatnici škole dužni su se upoznati i pridržavati navedenih mjera, kao i mjera propisanih u dokumentu za učenike i roditelje te uputa o organizaciji rada škole**.

 Ravnatelj škole:

Nikica Mihaljević, prof.